รัฐบาลไทย-ข่าวทำเนียบรัฐบาล-วธ. เชิญชวนนายกรัฐมนตรี-ครม. ชมกิจกรรมรณรงค์ “เนื่องในวันพิพิธภัณฑ์ไทย ครบรอบ ๑๔๖ ปี” นำเสนอองค์ความรู้พิพิธภัณฑ์ : เข้าถึงได้ สนุก ทันสมัย
วันอังคารที่ 15 กันยายน 2563
วธ. เชิญชวนนายกรัฐมนตรี-ครม. ชมกิจกรรมรณรงค์ “เนื่องในวันพิพิธภัณฑ์ไทย ครบรอบ ๑๔๖ ปี” นําเสนอองค์ความรู้พิพิธภัณฑ์ : เข้าถึงได้ สนุก ทันสมัย
วธ. เชิญชวนนายกรัฐมนตรี-ครม. ชมกิจกรรมรณรงค์ “เนื่องในวันพิพิธภัณฑ์ไทย ครบรอบ ๑๔๖ ปี”
นําเสนอองค์ความรู้พิพิธภัณฑ์ : เข้าถึงได้ สนุก ทันสมัย
จัดแสดงหุ่นหลวงโบราณ – พิพิธภัณฑ์เสมือนจริง – กิจกรรมส่งเสริมการเรียนรู้ไม่จํากัดเวลา
เมื่อวันที่ ๑๕ กันยายน ๒๕๖๓ ก่อนการประชุมคณะรัฐมนตรี ที่ตึกสันติไมตรี ทําเนียบรัฐบาล นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) พร้อมด้วย นายกฤษศญพงษ์ ศิริ ปลัดกระทรวงวัฒนธรรม นายประทีป เพ็งตะโก อธิบดีกรมศิลปากร ผู้บริหารกระทรวงวัฒนธรรมและภาคีเครือข่ายด้านวัฒนธรรม ร่วมให้การต้อนรับ ฯพณฯ พลเอก ประยุทธ์ จันทร์โอชา นายกรัฐมนตรี คณะรัฐมนตรีและสื่อมวลชน พร้อมนําชมกิจกรรมรณรงค์ประชาสัมพันธ์เนื่องในวันพิพิธภัณฑ์ไทย พุทธศักราช ๒๕๖๓ อาทิ การแสดงหุ่นหลวง การนําเสนอผลสัมฤทธิ์ในการนําโบราณวัตถุไทยในต่างประเทศกลับคืนสู่มาตุภูมิ งานเทคโนโลยีในพิพิธภัณฑ์และกิจกรรมส่งเสริมการเรียนรู้ในพิพิธภัณฑ์โดยเยาวชน
นายอิทธิพล กล่าวว่า ตามมติคณะรัฐมนตรีเห็นชอบให้วันที่ ๑๙ กันยายนของทุกปี เป็นวันพิพิธภัณฑ์ไทย เพื่อน้อมรําลึกถึงพระมหากรุณาธิคุณในพระบาทสมเด็จพระจุลจอมเกล้าเจ้าอยู่หัว ที่พระราชทานพิพิธภัณฑสถานสําหรับประชาชนเป็นครั้งแรก กระทรวงวัฒนธรรม (วธ.) โดยกรมศิลปากร ในฐานะหน่วยงานที่มีภารกิจในการจึงได้จัดกิจกรรมเนื่องในวันพิพิธภัณฑ์ไทยขึ้นในโอกาสครบรอบ “๑๔๖ ปี กิจการพิพิธภัณฑ์ไทย” ภายใต้แนวคิด “พิพิธภัณฑ์ เข้าถึงได้ สนุก และทันสมัย” (Learning by Playing) มีกิจกรรมต่าง ๆ ที่น่าสนใจ ประกอบด้วย  ๑. พิพิธภัณฑ์ “เข้าถึงได้” : โดยนําหุ่นวังหน้า หนึ่งในโบราณวัตถุสําคัญของพิพิธภัณฑสถานแห่งชาติ พระนคร มาจัดแสดงนอกพิพิธภัณฑ์ พร้อมทั้งนําการแสดงหุ่นหลวงซึ่งได้รับการฟื้นฟูองค์ความรู้ด้านงานช่างจากโบราณวัตถุต้นแบบและการแสดง มาจัดแสดงให้ได้ชม
๒. พิพิธภัณฑ์ “สนุก” : นําเสนอกิจกรรมส่งเสริมการเรียนรู้สําหรับเยาวชนที่เป็นมากกว่าแค่การบรรยายและ นําชม ได้แก่ กิจกรรมรถพิพิธภัณฑ์สัญจรไปยังสถานศึกษาต่าง ๆ การจัดทําสื่อการเรียนรู้ด้วยตนเองสําหรับเยาวชน และกิจกรรมเสริมความรู้จากนิทรรศการพิเศษ “ศิลปวิทยาการจากสาส์นสมเด็จ” โดยนําเนื้อหาบางส่วนที่น่าสนใจในนิทรรศการมาออกแบบเป็นกิจกรรมสร้างประสบการณ์การรับรู้ให้แก่เยาวชน เช่น กิจกรรม work shop การทําของที่ระลึกด้วยแม่พิมพ์รูปโบราณวัตถุ การทําเหรียญแบบทวารวดีและการออกแบบสร้างสรรค์ตาลปัตร โดยจะจัดขึ้นระหว่างวันที่ ๒๓ - ๒๗ กันยายน ๒๕๖๓ ณ พิพิธภัณฑสถานแห่งชาติ พระนคร
๓. พิพิธภัณฑ์ “ทันสมัย” : นําเสนอนวัตกรรมพิพิธภัณฑ์ในรูปแบบพิพิธภัณฑ์เสมือนจริง (Virtual Museum) ผ่านทาง http://www.virtualmuseum.finearts.go.th โดยผู้ชมจะได้เห็นภาพการจัดแสดงไปพร้อม ๆ กับได้รับความรู้ เสมือนอยู่ในพิพิธภัณฑ์นั้นจริง ๆ และการนําเสนอภาพโบราณวัตถุชิ้นสําคัญแบบ ๓๖๐ องศา ซึ่งพิพิธภัณฑ์ทั่วโลกได้นําเทคโนโลยีนี้มาใช้ในการนําเสนอ Collections ของตน ขณะเดียวกันยังมีการนําเสนอผลสําเร็จในการติดตามทวงคืนโบราณวัตถุของไทยในต่างประเทศคืนสู่มาตุภูมิ กรณีประเทศสหรัฐอเมริกาจะส่งทับหลังจากปราสาทหนองหงส์ จังหวัดบุรีรัมย์ และทับหลังจากปราสาทเขาโล้น จังหวัดสระแก้ว คืนแก่ประเทศไทยในปี ๒๕๖๔
นอกจากนี้ มีการจัดกิจกรรมส่งเสริมการเรียนรู้ไม่จํากัดเวลา พิพิธภัณฑ์ All Day All Night นอกเหนือไปจากการจัดแสดงยามปกติ โดยตลอดทั้งวันมีการจัดเสวนาในหัวข้อ “ความเสมอภาคบนความหลากหลาย” ระหว่างวันที่ ๑๕ - ๑๙ กันยายน ๒๕๖๓ ณ ห้องประชุมอาคารดํารงราชานุภาพ พิพิธภัณฑสถานแห่งชาติ พระนคร และในช่วงค่ํา ระหว่างวันที่ ๑๖ – ๑๘ กันยายน ๒๕๖๓ มีการจัดกิจกรรม Night @ Museum “จิบน้ําชายามเย็น ตามรอยสาส์นสมเด็จ ณ วังหน้า” โดยจําลองบรรยากาศย้อนยุคสมัยรัชกาลที่ ๕ ถึงรัชกาลที่ ๗ อันเป็นยุคกําเนิดพิพิธภัณฑสถานสําหรับพระนครด้วย
---------------------------